
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Prešov 13C/73/2023 8123209367 10. 07. 2025 JUDr. Štefan Veliký ECLI:SK:OSPO:2025:8123209367.2
Uznesenie Okresný súd Prešov v právnej veci žalobcov: 1. A. B. C., nar. XX.XX.XXXX, D. XX/XX, XXX XX E., a 2. B. E. C., nar. X.XX.XXXX, D. XX/XX, XXX XX E., oboch zastúpených spoločnosťou Advokátska kancelária LEGALITAS, s.r.o., Hlavná 15/24, 040 01 Košice – mestská časť Staré Mesto, IČO: 54 887 224, a JUDr. Jakubom Magdom, advokátom, F. XXXX/XX, XXX XX F., proti žalovanému: A. F. B., nar. XX.X.XXXX, G. X, XXX XX F., o splnenie povinnosti, takto rozhodol: I. konanie z a s t a v u j e , II. žalobcovia n e m á j ú nárok na náhradu trov konania a žalovanému nárok na náhradu trov konania nepriznáva. odôvodnenie: 1. Žalobcovia sa podanou žalobou domáhali vydania rozhodnutia, ktorým by súd uložil v žalobe špecifikovanú povinnosť. 2. Vzhľadom na to, že žalobcovia nezaplatili pri podaní žaloby súdny poplatok, tunajší súd výzvou z 03.06.2025 vyzval žalobcov prostredníctvom právneho zástupcu (JUDr. Jakub Magda – posledný zvolený právny zástupca), aby v lehote 10 dní od jej doručenia zaplatil súdny poplatok zo žaloby vo výške 877,50 Eur podľa položky č. 1 písm. a) Sadzobníka súdnych poplatkov, ktorý tvorí prílohu zákona č. 71/1992 Zb. V uvedenej výzve boli žalobcovia zároveň poučení o tom, že v prípade nezaplatenia súdneho poplatku v určenej lehote, súd konanie zastaví. 3. Právnemu zástupcovi žalobcov bola výzva na zaplatenie súdneho poplatku doručená 18.06.2025, avšak do dnešného dňa nebol súdny poplatok zaplatený. 4. Podľa § 10 ods. 1 zákona č. 71/1992 Zb. o súdnych poplatkoch a poplatku za výpis z registra trestov v znení neskorších právnych predpisov (ďalej „zákon č. 71/1992 Zb.“), ak nebol zaplatený poplatok splatný podaním žaloby, návrhu na začatie konania, dovolania alebo kasačnej sťažnosti, súd podľa § 9 vyzve poplatníka, aby poplatok zaplatil v lehote, ktorú určí, spravidla v lehote desiatich dní od doručenia výzvy; ak aj napriek výzve poplatok nebol zaplatený v lehote, súd konanie zastaví. O následkoch nezaplatenia poplatku musí byť poplatník vo výzve poučený. 5. Podľa § 10 ods. 2 zákona č. 71/1992 Zb., pre nezaplatenie poplatku súd podľa § 9 konanie nezastaví, ak a) už začal konať vo veci samej, b) došlo k rozšíreniu žaloby, rozšíreniu návrhu, k podaniu vzájomnej žaloby alebo vzájomného návrhu v tej istej veci po tom, ako začal konať vo veci samej, c) žiada zaplatenie poplatku vo výške odporujúcej úprave podľa tohto zákona, d) vznikla poplatková povinnosť poplatníkovi podaním návrhu na nariadenie neodkladného opatrenia, e) do uplynutia lehoty na zaplatenie súdneho poplatku bol podaný návrh na priznanie oslobodenia
od súdnych poplatkov, ktorému súd vyhovel; ak súd návrhu vyhovie len sčasti, vyzve poplatníka na zaplatenie súdneho poplatku v takom rozsahu, ktorého sa oslobodenie netýka. 6. Podľa § 10 ods. 3 zákona č. 71/1992 Zb., prvoinštančný súd zruší uznesenie o zastavení konania pre nezaplatenie súdneho poplatku, ak bol súdny poplatok zaplatený v lehote určenej súdom podľa odseku 1 alebo ak sú na to dôvody podľa odseku 2. Prvoinštančný súd zruší uznesenie o zastavení konania pre nezaplatenie súdneho poplatku aj vtedy, ak bolo konanie prerušené podľa osobitného predpisu a správca v ňom pokračuje namiesto poplatníka. 7. Vo výzve boli žalobcovia náležite poučení o následkoch nezaplatenia súdneho poplatku a keďže tento v stanovej lehote a ani doposiaľ nezaplatili, a v danom prípade nejde ani o konanie taxatívne uvedené v § 10 ods. 2 zákona č. 71/1992 Zb., súd s poukazom na vyššie citované zákonné ustanovenie konanie zastavil. 8. Podľa § 256 ods. 1 zákona č. 160/2015 Civilný sporový poriadok (ďalej ako „CSP“), ak strana procesne zavinila zastavenie konania, súd prizná náhradu trov konania protistrane. 9. Podľa § 262 ods. 1 CSP, o nároku na náhradu trov konania rozhodne aj bez návrhu súd v rozhodnutí, ktorým sa konanie končí. 10. Pri rozhodovaní o nároku na náhradu trov konania v danom prípade platí, že žalobcovia procesne zavinili zastavenie konania nezaplatením súdneho poplatku za žalobu, a preto má žalovaný nárok na náhradu trov konania v zmysle cit. ust. § 256 ods. 1 CSP, keďže súd nezistil žiadny dôvod pre použitie ustanovenia § 257 CSP. Žalovaný si náhradu trov konania neuplatnil, zo spisu nevyplýva, aby mu nejaké preukázateľné trovy vznikli, preto súd rozhodol tak, ako je to uvedené vo výrokovej časti tohto uznesenia a nárok na náhradu trov konania mu nepriznal. Poučenie: Podľa § 14 ods. 1 až 4 zákona č. 71/1992 Zb. ak tento zákon neustanovuje inak, na konanie vo veciach poplatkov sa primerane použijú ustanovenia Civilného sporového poriadku okrem § 357 písm. a). V konaní podľa tohto zákona možno výnimočne vykonať dôkazy, ktoré strany alebo účastníci nenavrhli, ak je to nevyhnutne potrebné na zistenie skutkového stavu veci. V sťažnosti proti rozhodnutiu o zastavení súdneho konania pre nezaplatenie súdneho poplatku nemožno namietať skutočnosti, ktoré nastali po uplynutí lehoty na zaplatenie súdneho poplatku. V konaní podľa tohto zákona koná a rozhoduje vyšší súdny úradník vrátane rozhodovania o zastavení konania. Sudca v konaní koná a rozhoduje o sťažnostiach proti rozhodnutiam vyššieho súdneho úradníka. Ak sa sťažnosti vyhovie v plnom rozsahu, rozhodnutie nemusí obsahovať odôvodnenie. Podľa § 239 CSP proti uzneseniu súdu prvej inštancie vydanému súdnym úradníkom, ktoré treba doručiť, je prípustná sťažnosť. Sťažnosť len proti dôvodom uznesenia nie je prípustná. Podľa § 240 CSP sťažnosť môže podať ten, v koho neprospech bolo uznesenie vydané. Podľa § 242 CSP sťažnosť sa podáva v lehote 15 dní od doručenia uznesenia na súde, ktorý napadnuté uznesenie vydal. Podľa § 243 CSP v sťažnosti sa popri všeobecných náležitostiach podania uvedie, proti ktorému uzneseniu smeruje, v čom sa postup alebo uznesenie súdu považuje za nesprávne a čoho sa sťažovateľ domáha. Podľa § 244 CSP rozsah, v akom sa uznesenie napáda, môže sťažovateľ rozšíriť len do uplynutia lehoty na podanie sťažnosti. Podľa § 245 CSP v sťažnosti možno uvádzať nové skutočnosti a dôkazy, ak je to so zreteľom na povahu a okolnosti sporu možné a účelné.
Podľa § 248 CSP o sťažnosti rozhodne súd prvej inštancie. Podľa 249 CSP súd prvej inštancie rozhodne o sťažnosti uznesením spravidla bez nariadenia pojednávania. Podľa § 250 CSP ak nie je sťažnosť dôvodná, súd sťažnosť zamietne. Ak je sťažnosť dôvodná, súd napadnuté uznesenie zruší alebo zmení; v prípade zrušenia uznesenia je súdny úradník viazaný právnym názorom súdu.

